
- PRIOPĆENJE ZA MEDIJE
Poreč, 12. kolovoza 2025.

SUMMER WINE PARK FESTIVAL – POREČ 2025. 
Od 12. do 14. kolovoza u Parku Olge Ban

Prvo izdanje Summer Wine Park Festivala, nove vinske manifestacije održati će se od 12. do 14. kolovoza 2025. godine. Organizatori događanja su Turistička zajednica Grada Poreča, Grad Poreč-Parenzo i Udruga Agro-Poreč. Festival će se održati u jednom od najljepših gradskih parkova, Parku Olge Ban, smještenom tik uz more i porečku šetnicu, neposredno uz najveće gradsko parkiralište.

Posjetitelji će imati priliku uživati u ugodnom ambijentu pod krošnjama drveća, uz glazbenu podlogu DJ-a Mr. G, i kušati bogatu ponudu vina lokalnih vinara – članova Udruge Agro-Poreč: Vina Brčić, Kadum Wines, Damjanić Vina, Vina Ritoša, Terzolo Vina, Vina DeValentinis i Mušković Vina.

Uz domaće vinare, festival će ugostiti i poznate brendove poput Festigie iz Agrolagune te tvrtku Martesi, poznatu po proizvodnji domaćih žestokih pića i originalnih koktela, čime će ponuda biti dodatno obogaćena. 

Posjetitelji će moći uživati i u gastro ponudi na štandu s oznakom IstrianQuality (IQ), gdje će tvrtka Jurikta predstaviti selekciju vina, rakija, maslinovih ulja, kobasica, sireva i drugih lokalnih delicija.

Summer Wine Park Festival održavat će se svakoga dana od 18 do 24 sata. Uz odličnu glazbu, vina visoke kvalitete i jedinstven ambijent, manifestacija donosi novo i atraktivno iskustvo koje će zasigurno obogatiti ljetnu ponudu Poreča.

Park Olge Ban od 12. do 14. kolovoza postaje središnje mjesto okupljanja ljubitelja vina i dobre atmosfere.

Vidimo se na Summer Wine Park Festivalu!


TURISTIČKA ZAJEDNICA GRADA POREČA

